Na temelju članka 60. Odluke o raspolaganju i upravljanju nekretninama u vlasništvu Općine Omišalj („Službene novine Primorsko - goranske županije“ broj 17/21) i Odluke Općinske načelnice od 10.08.2021. godine, Općina Omišalj raspisuje

**JAVNI NATJEČAJ**

**za davanje u zakup zemljišta u vlasništvu Općine Omišalj**

Predmet Javnog natječaja je davanje u **zakup zemljišta u 1/1 vlasništvu Općine Omišalj na k.č.br. 1716, 1717/2 te dio k.č.br. 1718, sve k.o. Omišalj - Njivice, površine 46.300 m², koje obuhvaća prostor postojećeg nogometnog igrališta Pušća te pratećih građevina u funkciji osnovne namjene (svlačionice, klupske prostorije i sl.):**

* prostorno – planska namjena: sportsko – rekreacijska, R1 – sport;
* razdoblje na koje se daje zakup: pet godina od dana zaključenja ugovora;
* početna cijena zakupa: 10.000,00 kuna godišnje, uvećano za PDV.

**UVJETI NATJEČAJA:**

* Pravo sudjelovanja u natječaju imaju sve fizičke i pravne osobe koje ispunjavaju tehničke uvjete za održavanje sportskih terena (hortikulturno i građevinsko održavanje postojećih objekata);
* Budući zakupnik dužan je osigurati korištenje svlačionica, klupskih prostorija i terena za treninge nogometnom klubu „OŠK“ iz Omišlja, kao i odigravanje prijateljskih i natjecateljskih utakmica na nogometnom igralištu, **bez naknade**;
* Cijena zakupa plaćati će se godišnje, i to u roku od 15 dana od dana ispostave računa;
* Odabrani ponuditelj dužan je zemljište koje mu je dano u zakup preuzeti u zatečenom stanju, bez prava na prigovor;
* Odabrani ponuditelj dužan je po potpisu ugovora ishodovati sve potrebne dozvole i suglasnosti od nadležnih tijela;
* Zakupnik je dužan o svom trošku održavati Sportsko – rekreativni centar Pušća i izvršavati redovite popravke na istom. Zakupnik je također dužan plaćati redovite troškove (el. energija, voda i odvodnja i sl.) i druge troškove koji nastanu u vezi korištenja Sportsko – rekreativnog centra Pušća;
* **Općina može otkazati  ugovor o zakupu u slučaju potrebe uređenja nekretnine koja je u zakupu, odnosno radi privođenja nekretnine namjeni sukladno odgovarajućim dokumentima prostornog uređenja, u kojem slučaju zakupnik nema pravo tražiti od Općine naknadu štete.**

**Ponuda za sudjelovanje na natječaju mora sadržavati:**

1. Pisanu ponudu s čitko napisanim imenom i prezimenom ponuditelja te adresom prebivališta, za fizičku osobu; odnosno naziv tvrtke s adresom sjedišta za pravnu osobu, OIB, kontakt (tel. broj i e-mail) i ponuđenu godišnju zakupninu izraženom slovima i brojkama. Ponuđena zakupnina mora biti najmanje u visini početne godišnje zakupnine utvrđene ovim natječajem. Ponuda mora biti potpisana i pečatom ovjerena od strane odgovorne osobe ponuditelja;

2. Presliku rješenja o upisu u sudski registar za pravne osobe, odnosno obrtni registar za fizičke osobe;

3. Presliku osobne iskaznice ako je ponuditelj fizička osoba;

4. Dokaz da ponuditelj zadovoljava tehničke uvjete za hortikulturno i građevinsko održavanje sportskih terena i objekata.

5. Potvrdu o nepostojanju duga prema Općini Omišalj, koja ne smije biti starija od 30 dana (navedenu potvrdu izdaje Upravni odjel Općine Omišalj sukladno ispunjenom Zahtjevu – Prilog 1. ovom Javnom natječaju);

6. Prijedlog programa ulaganja za razdoblje trajanja zakupa. Program mora sadržavati i terminski plan aktivnosti;

7. Prijedlog programa održavanja sportskih terena i objekata;

8. Dokaz o izvršenoj uplati jamčevine u iznosu od 10% od početnog godišnjeg iznosa zakupnine koja se uplaćuje na transakcijski račun Općine Omišalj, IBAN HR9124020061830100009, model HR68, poziv na broj: 7722 - OIB ponuditelja, sa svrhom uplate: jamčevina za zakup SRC Pušća;

9. Naznaku broja transakcijskog računa ponuditelja te naziv poslovne banke kod koje je račun otvoren, radi povrata jamčevine;

10. Izjavu kojom se ponuditelj obvezuje da će, u slučaju da njegova ponuda bude odabrana, sklopiti ugovor o zakupu na njegov trošak, te da u cijelosti prihvaća uvjete natječaja. Izjava mora biti potpisana i pečatom ovjerena od strane odgovorne osobe ponuditelja; (Prilog 2. ovog Javnog natječaja)

Najpovoljnijom ponudom smatrati će se ona ponuda koja uz ispunjenje uvjeta iz natječaja sadrži najviši iznos zakupnine, te je dostavljena pravovremeno. U slučaju da dva ili više ponuditelja koji ispunjavaju uvjete iz natječaja ponude isti iznos zakupnine, pravo prvenstva ima ponuditelj čija je ponuda ranije zaprimljena u Upravnom odjelu Općine Omišalj. U slučaju odustanka najpovoljnijeg ponuditelja, najpovoljnijim ponuditeljem će se smatrati onaj ponuditelj koji je ponudio sljedeću najvišu cijenu.

Odabrani ponuditelj obvezan je s Općinom Omišalj zaključiti ugovor o zakupu zemljišta u roku od petnaest dana od dana primitka odluke o odabiru. U protivnom će se smatrati da je od prijave na natječaj odustao. Ukoliko najpovoljniji ponuditelj odustane od sklapanja ugovora o zakupu, nema pravo na povrat jamčevine.

Jamčevina ponuditelja čija ponuda nije prihvaćena, vraća se ponuditelju najkasnije u roku od 15 (petnaest) dana nakon donošenja odluke o odabiru, dok se jamčevina ponuditelja čija je ponuda prihvaćena ne vraća, već se zadržava i uračunava u prvi obrok zakupnine.

**Odabrani ponuditelj dužan je snositi troškove objave natječaja u dnevnom tisku, kao i troškove solemnizacije ugovora kod javnog bilježnika.**

Ponuda s utvrđenim prilozima dostavlja se u zatvorenoj omotnici s naznakom „Natječaj za zakup zemljišta – SRC Pušća - ne otvarati“, najkasnije do **15.09.2021. godine do 09,00 sati**, bez obzira na način dostave, na adresu: Općina Omišalj, Prikešte 13, 51513 Omišalj. Javno otvaranje ponuda održati će se **15.09.2021. godine u 09,00 sati** u zgradi Općine Omišalj, Prikešte 13, Omišalj.

Nepravodobne i nepotpune ponude neće se razmatrati.

O odabiru najpovoljnije ponude ponuditelji će biti izvješteni u pisanom obliku.

Općina Omišalj zadržava pravo ne odabrati niti jednu ponudu. Općina Omišalj zadržava pravo odustajanja od davanja predmetnog zemljišta u zakup u svako doba prije potpisivanja ugovora, a u kojem slučaju se ponuditeljima vraća uplaćeni iznos jamčevine.

Sve informacije o natječaju mogu se dobiti u Upravnom odjelu Općine Omišalj, radnim danom od 09,00 - 15,00 h, na tel. broj: 051/661-970.

KLASA: 363-01/21-01/28

URBROJ: 2142-06-21-01-2

Omišalj, 16.08.2021. godine

**OPĆINA OMIŠALJ**